**Lisa**

**KUTSESTANDARDIS KASUTATUD TERMINID**

**Arengukava** – analüüsi ja tulevikuplaane sisaldav dokument

**Esinemine** – ühe või mitme tantsu ettekandmine iseseisvalt või etenduse/kontserdi osana; avatud tund jms

**Kollektiiv** – vastavalt antud stiili spetsiifikale moodustatud huviliste rühm (üldjuhul enam kui kaks inimest)

**Koreograafia** – tähenduslikuks tervikuks seatud liikumine

**Lavastusprotsess** – loomise protsess, mis põhineb loomingulise, tehnilise ja korraldusliku meeskonna koostööl ja mille tulemusel valmib lavastuslik teos

**Loome- ja õppeprotsess** – millegi uue esilekutsumisele, enesearendamisele ja arengu toetamisele suunatud kindlalt järjestatud ja omavahel seostatud eesmärgistatud tegevus

**Refleksioon** – aktiivne teadvustatud indiviidi tegevuse või tegevuse aluseks olevate väärtuste, uskumuste või arusaamade isiklik või toetatud analüüsiprotsess, mille tulemusel toimub indiviidi seni kasutatud lahenduste, strateegiate ja toimimise muutmine või säilitamine tuleviku arengut silmas pidades, kujunevad uued teadmised, toimub õppimine ja käitumise muutumine

**Repertuaariplaan** – loodud või loodava koreograafia nimestik või teema

**Suurvorm** – maakondlik, piirkondlik, vabariiklik või valdkonnaülene (tantsu)lavastus või ulatuslik terviklavastus

**Säästev areng** – sotsiaal-, keskkonna- ja majandusvaldkonna kooskõlaline arendamine

**Tantsukirjelduse lugemine** – oskus lugeda kirjeldatud tantsu ja jooniseid

**Tantsupraktika** – kombinatsioon erinevatest tantsutehnikatest ja -stiilidest

**Tantsustiil** – ajastule, piirkonnale, autorile vms omane esteetiline väljenduslaad tantsus

**Tantsutehnika** – kogum konkreetsele koolkonnale omaseid oskuspõhiseid tegevusi

**Tegevusplaan** – ajaliselt piiritletud tegevuse aluseks olev kava

**Väljakutöö** –väljakujooniste loomine ja lavastamine (väljakul); tavaliselt kasutusel tantsupidude puhul, alates ligikaudu kümnest rühmast

**Õppematerjal** – tantsuvaldkonna õppematerjaliks on tantsukirjeldused, treeningtunni metoodika, taasesitatavas vormis tantsuesitused